171.
Na osnovu člana 87 stav 2 Zakona o kulturi ("Službeni list CG", br. 49/08, 16/11 i 38/12), Ministarstvo kulture, donijelo je
PRAVILNIK
O KRITERIJUMIMA I USLOVIMA ZA NAKNADU TROŠKOVA UMJETNICIMA ZA NABAVLJENU OPREMU, INSTRUMENTE ILI MATERIJAL ZA RAD
("Službeni list Crne Gore", br. 009/13 od 12.02.2013)
Član 1
Ovim pravilnikom propisuju se kriterijumi i uslovi za naknadu određenog iznosa troškova umjetniku, nastalih po osnovu carine i poreza na dodatu vrijednost (u daljem tekstu: PDV), za nabavljenu opremu, instrumente ili materijal za rad.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Član 3
U smislu ovog pravilnika:
   1) opremom se smatraju: alatke, oruđa i tehničko-tehnološki aparati i sprave koji služe umjetnicima za obavljanje redovne kreativne produkcije ili realizovanje konkretne umjetničke ideje;
   2) instrumentima se smatraju sve vrste muzičkih instrumenata i propratna pomagala za njihovo korišćenje;
   3) materijalom se smatra: kamen, drvo, papir, tekstil, glina, staklo, boje i ostali materijali namijenjeni stvaranju umjetničkog djela.
Član 4
Naknadu određenog iznosa troškova nastalih po osnovu carine i PDV za nabavljenu opremu, instrumente ili materijal za rad umjetnika, isplaćuje organ državne uprave nadležan za poslove kulture (u daljem tekstu: Ministarstvo).
Umjetniku koji nije u radnom odnosu mogu se nadoknaditi troškovi iz stava 1 ovog člana u iznosu do 90%, a umjetniku koji je u radnom odnosu u iznosu do 50% .
Član 5
Zahtjev za ostvarivanje prava iz člana 4 ovog pravilnika, može podnijeti umjetnik pod uslovom da:
   1) je crnogorski državljanin;
   2) ima javno objavljeno i priznato stvaralaštvo;
   3) ima fakturu o plaćenim iznosima carine i PDV za nabavljenu opremu, instrumente ili materijal za rad.
Zahtjev iz stava 1 ovog člana podnosi se Ministarstvu na Obrascu 1 koji je sastavni dio ovog pravilnika.
Obrazac zahtjeva iz stava 2 ovog člana, objavljuje se na web sajtu Ministarstva.
Član 6
Uz zahtjev iz člana 5 ovog pravilnika, umjetnik prilaže:
   1) kopiju lične karte;
   2) profesionalnu biografiju, sa dokazima o objavljenom stvaralaštvu;
   3) fakturu o plaćenim iznosima carine i PDV za nabavljenu opremu, instrumente ili materijal za rad;
   4) dokaz da je prilikom nabavke opreme, instrumenata ili materijala za rad poštovan princip povoljnije ponude za srazmjerni kvalitet;
   5) dokaz o radno-pravnom statusu.
Član 7
O zahtjevu iz člana 5 ovog pravilnika odlučuje stručna komisija koju obrazuje ministar nadležan za poslove kulture.
Aktom o obrazovanju komisije iz stava 1 ovog člana, utvrđuje se broj, sastav i zadaci komisije.
Član 8
Komisija iz člana 7 ovog pravilnika, odlučuje o podnijetim zahtjevima na osnovu sljedećih kriterijuma:
   1) kvalitet umjetničke produkcije (reference umjetnika, realizovani projekti, ostvareni rezultati, nagrade i priznanja);
   2) doprinos afirmaciji crnogorske kulture i njenoj međunarodnoj afirmaciji (učešće u međunarodnim projektima, vrednovanje međunarodne stručne i kritičke javnosti, međunarodne nagrade i priznanja);
   3) doprinos razvoju mladih talenata;
   4) socio-ekonomski status umjetnika.
Na osnovu kriterijuma iz stava 1 ovog člana, stručna komisija utvrđuje predlog odluke o naknadi troškova nastalih po osnovu carine i PDV za nabavljenu opremu, instrumente ili materijal za rad umjetnika i dostavlja je ministru nadležnom za poslove kulture.
Član 9
Na osnovu predloga iz člana 8 ovog pravilnika, ministar nadležan za poslove kulture donosi rješenje o naknadi određenog iznosa troškova, koji su nastali po osnovu carine i PDV za opremu, instrumente ili materijal za rad umjetnika.
Član 10
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 01-238
Datum: 6. februara 2013. godine
Ministar
prof. Branislav Mićunović, s.r.
Obrazac 1